b'\n_START_ARTICLE_\nBugtong na Anak (Juan 3:16)\n_START_PARAGRAPH_\nAng Bugtong na Anak ay isang katawagan at pamagat kay Hesus na nabanggit sa Juan 3:16 ng Ebanghelyo ni Juan, na nasa Bagong Tipan ng Bibliya. Nilalarawan ng titulong itong para kay Hesukristo na, ayon kay Juan ang Ebanghelista, ang monogenes o "monohenes", isang Griyegong salita na nangangahulugang "nag-iisa at walang katulad na iba". Ayon pa kay San Juan na Ebanghelista, natatangi si Hesus at siya lamang ang iisa at wala nang iba pang anak ng Diyos. Bukod dito, kaiba si Hesus mula sa lahat ng tao at nilalang, bagaman nilikha ng Diyos ang tao na kahawig o kahubog niya. Tumutugma ang paglalarawang ito ni San Juan Ebangelista sa kahulugan ng bugtong na nasa mga talahuluganan nina Leo James English at Charles Nigg, bilang nag-iisa, kaisa-isa, tangi, tanging-tangi, bukod-tangi, at solo. Subalit idinugtong ni San Juan Ebanghelista na iisang supling na lalaki ng Diyos si Hesus na hindi "ginawa" bagkus ay nilikha na kapuwa kasama ng mga anghel at ng tao.\n_START_SECTION_\nJuan 3:16\n_START_PARAGRAPH_\nMatatagpuan sa Juan 3:16 o Kabanata 3, taludtod bilang 16\xc2\xa0ng Ebanghelyo ni Juan ng Bibliyang Kristiyano ang pariralang bugtong na Anak. Ito ang taludturan o bersong tinawag na ang "Mabuting Balita sa loob ng isang balat ng mani" dahil naglalaman ito ng kabuuran ng isa sa pinakamahalagang mga panuntunan o doktrina ng Kristiyanismo, na nilalahad ng paganito batay sa Bibliyang Tagalog na salin ni Jose C. Abriol:_NEWLINE_Oo, gayon na lamang ang pagmamahal ng Diyos sa daigdig kaya ibinigay niya ang kanyang bugtong na Anak upang ang lahat ng mga sumasampalataya sa kanya ay huwag mapahamak kundi bagkus magkamit ng buhay na walang hanggan._NEWLINE_\xe2\x80\x93 Juan 3:16 (Abriol)_NEWLINE_Kaugnay ng diwang ipinapahatid ng nasa itaas na sipi mula Juan 3:16 ang naunang mga taludtod na nagsasalaysay hinggil sa pakikipag-usap ni Nicodemo (o Nicodemus) kay Hesus sa Herusalem. Dumating at nakipag-usap kay Hesus si Nicodemo, na isang kasapi sa namumunong konseho ng mga Hudyo. Tinawag niyang rabino o rabbi si Hesus. Napaniwala ng mga himala ni Hesus si Nicodemo na ipinadala buhat sa Diyos si Hesus. Bilang tugon, nagpahayag si Hesus ng: "Tunay na tunay na sinasabi ko sa inyo na ang hindi isilang sa tubig at sa Espiritu ay hindi makakapasok sa kaharian ng Diyos. Ang isisilang sa laman ay laman din; ang isinisilang sa Espiritu ay espiritu din (Juan 3:5-6). Binubuod ng Juan 3:16 ang mga turo o aral ni Hesus kay Nicodemo: na ang pananalig kay Hesus ang tanging daan patungo sa buhay na walang hanggan.\n_START_SECTION_\nMga bersiyon sa Tagalog\n_START_PARAGRAPH_\nBukod sa sipi mula sa Bibliyang salin ni Jose C. Abriol sa itaas, naririto ang ilan pang mga kinatawang halimbawa ng taludturang Juan 3:16 na naglalaman ng pariralang bugtong na Anak o kadiwang parirala, at nasa wikang Tagalog:_NEWLINE_Ito ay sapagkat sa ganitong paraan inibig ng Diyos ang sanlibutan kaya ipinagkaloob niya ang kaniyang bugtong na Anak upang ang sinumang sumampalataya sa kaniya ay hindi mapahamak kundi magkaroon ng buhay na walang hanggan._NEWLINE_\xe2\x80\x93 Juan 3:16 (BG/KS/ET)_NEWLINE_Lubos na iniibig ng Diyos ang sanlibutan kaya ipinagkaloob niya ang kaniyang bugtong na anak upang ang sinumang sumampalataya sa kaniya ay hindi mapahamak kundi magkaroon ng buhay na walang hanggan._NEWLINE_\xe2\x80\x93 Juan 3:16 (JH/HB)_NEWLINE_Gayon na lamang ang pag-ibig ng Diyos sa sanlibutan kaya ipinagkaloob niya ang kaniyang bugtong na Anak upang ang sinumang sumampalataya sa kaniya ay hindi mapahamak kundi magkaroon ng buhay na walang hanggan._NEWLINE_\xe2\x80\x93 Juan 3:16 (TBW/Biblista)_NEWLINE_Sapagkat gayon na lamang ang pag-ibig ng Diyos sa sangkatauhan, kaya\'t ibinigay niya ang kanyang kaisa-isang Anak, upang ang sinumang sumampalataya sa kanya ay hindi mapahamak, kundi magkaroon ng buhay na walang hanggan._NEWLINE_\xe2\x80\x93 Juan 3:16 (BMBB/AngBiblia.net)_NEWLINE_Sapagka\'t gayon na lamang ang pagsinta ng Dios sa sanglibutan, na ibinigay niya ang kaniyang bugtong na Anak, upang ang sinomang sa kaniya\'y sumampalataya ay huwag mapahamak, kundi magkaroon ng buhay na walang hanggan._NEWLINE_\xe2\x80\x93 Juan 3:16 (Ang Dating Biblia, 1905)\n_START_SECTION_\nMga bersiyon sa ibang wikang Pilipino\n_START_PARAGRAPH_\nNarito ang ilang halimbawa ng bersiyon ng Juan 3:16 sa iba pang mga wika sa Pilipinas. Naglalaman ang mga ito ng kahawig na mga parirala ng bugtong na Anak:\n_START_SECTION_\nSebwano\n_START_PARAGRAPH_\nKay gihigugma gayud sa Dios ang kalibutan nga tungod niana gihatag niya ang iyang bugtong Anak, aron ang tanan nga mosalig kaniya dili malaglag, kondili may kinabuhing dayon._NEWLINE_\xe2\x80\x93 Juan 3:16 (BK/SW77/CCEL/JA)\n_START_SECTION_\nHiligaynon\n_START_PARAGRAPH_\nKay ginahigugma gid sang Dios ang kalibutan sa bagay nga ginhatag niya ang iya bugtong nga Anak, agod nga ang bisan sin-o nga magtuo sa iya indi mawala kundi hatagan sing kabuhi nga wala sing katapusan._NEWLINE_\xe2\x80\x93 Juan 3:16 (BG)\n_START_SECTION_\nKapampangan\n_START_PARAGRAPH_\nUling king lugud ning Dios king yate, binye ne ing Anak nang bugtung, bang ing ninu mang maniwala keya, e ya mate nung e mirinan yang bye alang angga._NEWLINE_\xe2\x80\x93 Juan 3:16'